A Kormány a Magyarország nevében köszönti a 90. a 95. a 100. a 105. a 110. és a 115. életévüket betöltött, Magyarországon bejelentett lakóhellyel rendelkező, magyar állampolgárságú szépkorú személyeket.

A jubileumi köszöntéssel **okirat és jubileumi juttatás** jár, amely teljesen független a szépkorú személy egyéb ellátásaitól.

**A jubileumi juttatás összege**

- a **90. életév** betöltésekor **90.000,-**

- a **95. életév** betöltésekor **95.000**,-

- a **100.életév** betöltésekor **100.000,-**

- a **105.életév** betöltésekor **105.000,-**

- a **110.életév** betöltésekor **110.000,-**

- a **115.életév** betöltésekor **115.000.-**

forint.

A személyi jövedelemadóról 1995. évi CXVII. törvény 1. sz. melléklete 4.19 pontja alapján a szépkorúak juttatása személyi **jövedelemadó-mentes.**

**Hogyan indul az eljárás, kell-e kérelmezni?**

Kérelmezni nem kell, **az eljárás hivatalból indul.**  A Budapest Főváros Kormányhivatala a szépkor betöltését megelőzően legalább 60 nappal - a lakóhelyén és a tartózkodási helyén - írásban keresi meg a jogosultsági feltételeknek megfelelő szépkorú személyt, hogy a BFKH által e célra rendszeresített és megküldött űrlapon

a) jelentse be azt a lakcímet, amelyen személyes köszöntés céljából elérhető, vagy amelyre ennek hiányában az okirat elküldhető;

b) jelentse be azt a lakcímet vagy bankszámlaszámot, amelyre a jubileumi juttatás folyósítását kéri;

c) adja írásbeli hozzájárulását ahhoz, hogy a köszöntés megszervezése, lebonyolítása, az okirat elkészítése és a jubileumi juttatás folyósítása céljából a nyugdíjfolyósító szerv kezelhesse a nevét, születési nevét, anyja születési nevét, születési helyét és idejét, lakóhelyét, tartózkodási helyét, továbbá a fenti adatokat,

valamint alakcím szerint illetékes települési önkormányzat jegyzője kezelhesse a személyazonosító adatait és a lakcímet, amelyen személyes köszöntés céljából elérhető.

Személyesen ki köszönti a szépkorú személyt?

A jegyző a szép korú személlyel egyeztetett időpontban gondoskodik a személyes köszöntésről, és ennek keretében a szépkorúak jubileumi köszöntéséről szóló okirat átadásáról.

Ha a szépkorú személy személyes köszöntésre nem tart igényt, az okiratot postai úton küldik meg a részére.

Hogyan történik a jubileumi juttatás folyósítása?

A jubileumi juttatást a nyugdíjfolyósító szerv az adatátvételt követő 15 napon belül, de legkorábban a szépkor betöltését megelőzően 5 nappal, külön törzsszámon folyósítja.

Mi történik a szépkorú személy halála esetén?

Amennyiben a szépkorú személy az adatközlését követően, de a szépkor betöltése előtt elhalálozik, a kiutalt jubileumi juttatást a szépkorú személy halála miatt nem kell visszafizetni. A jubileumi juttatást az a személy veheti fel, aki a társadalombiztosítási nyugellátások felvételére vonatkozó szabályok szerint erre jogosult.

2020. április

Emberi Erőforrások Minisztériuma

Központi Ügyfélszolgálati Iroda

Budapest, V. Szalay u. 10-14.

Telefon: (06-1) 795-3168

[www.emmiugyfelszolgalat.gov.hu](http://www.emmiugyfelszolgalat.gov.hu)

<http://csaladitudakozo.kormany.hu>/

**Emberi Erőforrások Minisztériuma**

# **Szépkorúak jubileumi köszöntése**

Egy hosszú élet munkája, eredményei elismerést és tiszteletet érdemelnek, melynek meg kell nyilvánulnia a társadalom tagjai, közösségei, intézményei részéről.

A Magyarország Kormánya az Idősek Tanácsa kezdeményezésére, a szépkorúak iránti társadalmi megbecsülés kifejezéseképpen, rendeletet alkotott a szépkorúak jubileumi köszöntéséről.

*255/2008. (X.21.) kormányrendelet a szépkorúak jubileumi köszöntéséről*